Document ID: 32011R1310

AZ EURÓPAI PARLAMENT ÉS A TANÁCS 1310/2011/EU RENDELETE
(2011. december 13.)
az 1083/2006/EK tanácsi rendeletnek a visszatérítendő támogatások, pénzügyi tervezés és a költségnyilatkozatra vonatkozó egyes rendelkezések tekintetében történő módosításáról
AZ EURÓPAI PARLAMENT ÉS AZ EURÓPAI UNIÓ TANÁCSA,
tekintettel az Európai Unió működéséről szóló szerződésre és különösen annak 177. cikkére,
tekintettel az Európai Bizottság javaslatára,
a jogalkotási aktus tervezetének a nemzeti parlamenteknek való megküldését követően,
tekintettel az Európai Gazdasági és Szociális Bizottság véleményére (1),
a Régiók Bizottságával folytatott konzultációt követően,
rendes jogalkotási eljárás keretében (2),
mivel:
(1)
A tagállamok a 2000-2006 közötti programozási időszakban a műveletek szintjén kedvező tapasztalatokat szereztek a visszatérítendő támogatási rendszerekkel kapcsolatban, ezeket a rendszereket a 2007-2013 közötti jelenlegi programozási időszakban továbbra is alkalmazzák, illetve megkezdték a visszatérítendő támogatási rendszerek végrehajtását. Egyes tagállamok a Bizottság által jóváhagyott programozási dokumentumaikban ismertették is e rendszerek leírását.
(2)
Az Európai Regionális Fejlesztési Alapra, az Európai Szociális Alapra és a Kohéziós Alapra vonatkozó általános rendelkezések megállapításáról szóló, 2006. július 11-i 1083/2006/EK tanácsi rendelet (3) a beavatkozási terület és hatály pontos megállapításával pénzügyi konstrukciókat határoz meg. A tagállamok által - közreműködő szervezeteken keresztül irányító hatóságok kezelésében lévő - visszatérítendő hozzájárulások és hitelkeretek formájában biztosított visszatérítendő támogatási rendszereket azonban sem a pénzügyi konstrukciókról szóló rendelkezések, sem az 1083/2006/EK rendelet egyéb rendelkezései nem szabályozzák megfelelően. Erre tekintettel az Európai Szociális Alapról szóló, 2006. július 5-i 1081/2006/EK európai parlamenti és tanácsi rendelet (4) 11. cikkének (1) bekezdésével összhangban - amely úgy rendelkezik, hogy a támogatás visszatérítendő hozzájárulás formájában nyújtható - az 1083/2006/EK rendeletet úgy kell módosítani, hogy előírja, hogy a strukturális alapok részt vehetnek a visszatérítendő támogatások társfinanszírozásában. A módosításnak vonatkoznia kell a visszatérítendő hozzájárulásokra és az olyan hitelkeretekre, amelyeket az irányító hatóságok állami pénzügyi intézményként működő közreműködő szervezeteken keresztül kezelnek.
(3)
Mivel a kedvezményezettek a visszatérítendő támogatások formájában felhasznált pénzügyi forrásokat egészben vagy részben visszafizetik, megfelelő rendelkezéseket kell bevezetni a visszafizetett visszatérítendő támogatások ugyanezen célra, vagy az adott operatív program célkitűzéseivel összhangban történő ismételt felhasználására vonatkozóan annak biztosítására, hogy a visszafizetett pénzeszközök megfelelően kerüljenek befektetésre, és az Unió által biztosított támogatás a lehető leghatékonyabban kerüljön felhasználásra.
(4)
Egyértelműen meg kell határozni, hogy a nagyprojektekre, a jövedelemtermelő projektekre és a műveletek tartósságára vonatkozó rendelkezéseket a pénzügyi konstrukciókra főszabály szerint nem kell alkalmazni, mivel e rendelkezések más típusú műveleteket hivatottak szabályozni.
(5)
Növelni kell a végrehajtási folyamat átláthatóságát és biztosítani kell a pénzügyi konstrukciók tagállamok és Bizottság általi megfelelő monitoringját többek között annak érdekében, hogy a tagállamok megfelelő tájékoztatást tudjanak nyújtani a Bizottságnak az alkalmazott konstrukciók típusával, illetve az azok keretében tett gyakorlati intézkedésekkel kapcsolatban. Ezért be kell vezetni egy rendelkezést a pénzügyi konstrukciókra vonatkozó jelentéstételre vonatkozóan. Az ilyen jelentéstétel azt is lehetővé tenné a Bizottság számára, hogy jobban fel tudja mérni a pénzügyi konstrukciók összteljesítményét és összefoglalót tudjon adni az uniós és tagállami szintű előrelépésről.
(6)
Az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendelet (5) 61. cikke (2) bekezdésének való megfelelés biztosítása érdekében a Bizottsághoz benyújtott költségnyilatkozatoknak minden ahhoz szükséges információt tartalmazniuk kell, hogy a Bizottság az Unió eszközeiről és a költségvetés végrehajtásáról valós képet adó, átlátható elszámolást készíthessen. Ebből a célból az egyes költségnyilatkozatokhoz csatolt mellékletnek tájékoztatást kell nyújtania a pénzügyi konstrukciók létrehozására vagy az azokhoz való hozzájárulásként kifizetett kiadások teljes összegéről és a kedvezményezetteknek állami támogatások keretében fizetett előlegekről. A melléklet formáját a jogbiztonság és a következetesség érdekében az 1083/2006/EK rendelet egyik mellékletében kell meghatározni. A melléklethez szükséges adatok gyűjtésének gyakorlati végrehajtását azonban nemzeti szinten kell megvalósítani, és ez - amennyire azt az alkalmazandó jogi keret engedi - nem eredményezheti a nemzeti informatikai rendszerek megváltoztatását.
(7)
A visszatérítendő támogatások formáival és újbóli felhasználásával, valamint a nagyprojektekre, a jövedelemtermelő projektekre és a műveletek tartósságára vonatkozó rendelkezéseknek a 44. cikk (pénzügyi konstrukciók) hatálya alá tartozó műveletekre való alkalmazásának kizárásával kapcsolatos módosítások célja, hogy az 1083/2006/EK rendeletben meghatározott jogosultsági időszak kezdetétől fokozottabb jogbiztonságot és egyértelműséget biztosítsanak az e területeken meglévő gyakorlat alkalmazása során. Ezért e módosításoknak a 2007-2013 közötti jelenlegi programozási időszak kezdetéig visszaható hatállyal kell rendelkezniük.
(8)
Ezért az 1083/2006/EK rendeletet ennek megfelelően módosítani kell,
ELFOGADTA EZT A RENDELETET:
1. cikk
Az 1083/2006/EK rendelet az alábbiak szerint módosul:
1.
A 2. cikk a következő pontokkal egészül ki:
„8. »visszatérítendő hozzájárulás«: adomány formájában biztosított közvetlen pénzügyi hozzájárulás, amely lehet teljes mértékben vagy részben, kamat nélkül visszatérítendő.
9. »hitelkeret«: pénzügyi eszköz, amely lehetővé teszi a kedvezményezett számára a kedvezményezett által kifizetett és nyugtázott számlákkal vagy azokkal egyenértékű bizonyító erejű számviteli bizonylatokkal igazolt kiadásokkal kapcsolatos, teljes mértékben vagy részben visszatérítendő pénzügyi hozzájárulás lehívását.”.
2.
A III. cím II. fejezete a következő szakasszal egészül ki:
„3A. SZAKASZ
Visszatérítendő támogatás
43a. cikk
A visszatérítendő támogatás formái
(1) A strukturális alapok a következő formákban vehetnek részt visszatérítendő támogatások társfinanszírozásában:
a)
visszatérítendő hozzájárulások; vagy
b)
olyan hitelkeretek, amelyeket az irányító hatóság a pénzügyi intézményként működő közreműködő szervezeteken keresztül kezel.
(2) A visszatérítendő támogatásokra vonatkozó költségnyilatkozatok benyújtására a 78. cikk (1)-(5) bekezdése irányadó.
43b. cikk
A visszatérítendő támogatás újrafelhasználása
A visszatérítendő támogatást nyújtó szervezet vagy a tagállam egyéb illetékes hatósága részére visszafizetett támogatást ugyanarra a célra vagy az adott operatív program célkitűzéseivel összhangban kell felhasználni. A tagállamok biztosítják a megfelelő szervezet vagy hatóság számviteli rendszerébe visszafizetett visszatérítendő támogatás megfelelő nyilvántartását.”.
3.
A szöveg a következő cikkel egészül ki:
„44a. cikk
Egyes rendelkezések alkalmazásának mellőzése
A 44. cikk hatálya alá tartozó műveletekre a 39., 55. és 57. cikk nem alkalmazandó.”.
4.
A 67. cikk a következőképpen módosul:
a)
a (2) bekezdés első albekezdése az alábbi ponttal egészül ki:
„j)
a 44. cikkben meghatározott pénzügyi konstrukciók finanszírozása és végrehajtása terén elért előrehaladás, nevezetesen:
i.
a pénzügyi konstrukció leírása és a végrehajtási intézkedések;
ii.
a pénzügyi konstrukciót végrehajtó jogalanyok meghatározása, ideértve a holdingalapok által képviselt jogalanyokat is;
iii.
a strukturális alapokból vagy nemzeti társfinanszírozásból származó és a pénzügyi konstrukciókba fizetett támogatások összege;
iv.
a strukturális alapokból vagy nemzeti társfinanszírozásból származó és a pénzügyi konstrukciók keretében kifizetett támogatások összege.”.
b)
a szöveg a következő bekezdéssel egészül ki:
„(5) A Bizottság minden évben október 1-jéig összefoglalót készít a pénzügyi konstrukciók finanszírozása és végrehajtása terén elért előrehaladással kapcsolatban az irányító hatóságok által a 67. cikk (2) bekezdésének j) pontjával összhangban szolgáltatott adatokról.”.
5.
A következő cikk kerül beillesztésre:
„78a. cikk
A költségnyilatkozatban a pénzügyi konstrukciókra és a kedvezményezetteknek állami támogatás keretében kifizetett előlegekre vonatkozóan kötelezően feltüntetendő további információk
A Bizottság részére benyújtandó minden egyes költségnyilatkozatban a V. mellékletben meghatározott formában meg kell adni a költségnyilatkozatban szereplő kiadások teljes összegével kapcsolatos következő információt:
a)
a 44. cikkben meghatározott és a 78. cikk (6) bekezdésében szereplő pénzügyi konstrukciók tekintetében az ilyen alapok vagy holdingalapok létrehozására vagy az azokhoz való hozzájárulásként kifizetett kiadások teljes összegét;
b)
az állami támogatásokkal kapcsolatban a 78. cikk (2) bekezdése értelmében kifizetett előlegek tekintetében a kedvezményezettek számára a támogatást nyújtó szervezet által előlegek formájában kifizetett kiadások teljes összegét és a hozzájuk kapcsolódóan közpénzből fizetett hozzájárulást.”.
6.
Az 1083/2006/EK rendelet e rendelet mellékletének szövegével, mint V. melléklettel egészül ki.
2. cikk
Ez a rendelet az Európai Unió Hivatalos Lapjában való közzétételét követő harmadik napon lép hatályba.
Az 1. cikk (1), (2) és (3) bekezdését visszaható hatállyal 2007. január 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Strasbourgban, 2011. december 13-án.

Labels: 15
19
5